CELEX: 32019R2200
Language: ro
Date: 2019-07-10 00:00:00
Title: Regulamentul delegat (UE) 2019/2200 al Comisiei din 10 iulie 2019 de modificare a Regulamentului delegat (UE) 2015/98 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției asupra viitoarei cooperări multilaterale în zonele de pescuit din Atlanticul de Nord-Vest

23.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 332/1
               
            
         REGULAMENTUL DELEGAT (UE) 2019/2200 AL COMISIEI
         din 10 iulie 2019
         de modificare a Regulamentului delegat (UE) 2015/98 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției asupra viitoarei cooperări multilaterale în zonele de pescuit din Atlanticul de Nord-Vest
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (2),
         întrucât:
         
                     (1)
                  
                  
                     Pentru a se asigura protecția puietului de ton roșu, la punctul 34 din Recomandarea 18-02 a Comisiei Internaționale pentru Conservarea Tonului din Oceanul Atlantic (ICCAT) se stipulează o dimensiune minimă pentru tonul roșu capturat în Oceanul Atlantic de Est și în Marea Mediterană. Capturile și capturile accidentale de ton roșu sub dimensiunile minime, inclusiv cele efectuate de nave de pescuit sportiv sau recreativ, nu trebuie păstrate la bordul navei în cauză și nici transbordate, transportate, depozitate, debarcate, vândute, expuse sau oferite spre vânzare.
                  
               
                     (2)
                  
                  
                     De asemenea, în conformitate cu punctul 37 din Recomandarea 18-02, navele care pescuiesc ton roșu trebuie să arunce înapoi în mare și capturile accidentale sub dimensiunea minimă care depășesc 5 % din captura totală de ton roșu a respectivelor nave.
                  
               
                     (3)
                  
                  
                     Punctul 40 din Recomandarea 18-02 prevede că navelor de pescuit sportiv sau recreativ li se interzice capturarea, păstrarea la bord, transbordarea sau debarcarea a mai mult de un exemplar de ton roșu pe navă pe zi. Ar trebui adoptate măsuri care să asigure, în măsura posibilului, eliberarea tonului roșu capturat în cursul activităților de pescuit sportiv și recreativ, în special a puietului de ton roșu.
                  
               
                     (4)
                  
                  
                     Punctul 38 din Recomandarea 18-02 prevede că navele care nu sunt autorizate să pescuiască ton roșu în mod activ pot păstra la bord capturile de ton roșu care nu depășesc o limită maximă a capturilor accidentale pe navă și pe campanie de pescuit. Această limită a capturilor accidentale nu trebuie să depășească 20 % din totalul capturilor. Statele membre trebuie să specifice această limită în planurile lor anuale de pescuit.
                  
               
                     (5)
                  
                  
                     Pentru a se asigura coerența dintre Recomandarea 18-02 și legislația UE, obligația de debarcare prevăzută la articolul 15 alineatul (1) din Regulamentul (UE) nr. 1380/2013 ar trebui să nu se aplice navelor Uniunii care operează în zone de pescuit de ton roșu.
                  
               
                     (6)
                  
                  
                     Regulamentul delegat (UE) 2015/98 al Comisiei (2) ar trebui modificat pentru a include noi dispoziții care să reflecte condițiile de pescuit stipulate în Recomandarea 18-02 a ICCAT.
                  
               
                     (7)
                  
                  
                     Recomandarea 18-02 este aplicabilă începând de la 21 iunie 2019. Prin urmare, prezentul regulament ar trebui să intre în vigoare în aceeași zi, permițând navelor UE să pescuiască în aceleași condiții ca celelalte părți contractante la ICCAT,
                  
               ADOPTĂ PREZENTUL REGULAMENT:
         
            Articolul 1
            
               1.   Articolul 4 din Regulamentul delegat (UE) 2015/98 se modifică după cum urmează:
               
                           (a)
                        
                        
                           alineatul (6) se înlocuiește cu următorul text:
                           
                              1.„(6)   Prin derogare de la articolul 15 alineatul (1) din Regulamentul (UE) nr. 1380/2013, navele de capturare care nu pescuiesc ton roșu în mod activ nu păstrează la bord ton roșu în proporție mai mare de 20 % din totalul capturilor exprimat în greutate sau în număr de exemplare. Nivelul capturilor accidentale autorizate de ton roșu este specificat de statele membre în planul anual de pescuit menționat la articolul 7 din Regulamentul (UE) 2016/1627 al Parlamentului European și al Consiliului (*1)și nu trebuie să depășească niciodată procentul respectiv. Calculul bazat pe numărul de exemplare se aplică numai tonului și speciilor înrudite gestionate de ICCAT.
                           
                           
                              (*1)  Regulamentul (UE) 2016/1627 al Parlamentului European și al Consiliului din 14 septembrie 2016 privind un plan multianual de refacere a stocurilor de ton roșu din Oceanul Atlantic de Est și din Marea Mediterană și de abrogare a Regulamentului (CE) nr. 302/2009 al (JO L 252, 16.9.2016, p. 1).”;"
                        
                        
                     
                           (b)
                        
                        
                           alineatele (8) și (9) se înlocuiesc cu următorul text:
                           
                              „(8)   Prin derogare de la articolul 15 alineatul (1) din Regulamentul (UE) nr. 1380/2013, se interzice capturarea, păstrarea la bord, transbordarea sau debarcarea unui număr mai mare de un exemplar de ton roșu pe navă și pe zi în cadrul activităților de pescuit recreativ. Statele membre iau măsurile necesare pentru a asigura și facilita eliberarea exemplarelor de ton roșu capturate vii în cadrul activităților de pescuit recreativ.
                           
                           
                              (9)   Prin derogare de la articolul 15 alineatul (1) din Regulamentul (UE) nr. 1380/2013, se interzice capturarea, păstrarea la bord, transbordarea sau debarcarea unui număr mai mare de un exemplar de ton roșu pe navă și pe zi în cadrul activităților de pescuit sportiv. Statele membre iau măsurile necesare pentru a asigura și facilita eliberarea exemplarelor de ton roșu capturate vii în cadrul activităților de pescuit sportiv.”
                           
                        
                     
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 21 iunie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 354, 28.12.2013, p. 22.
         
            (2)  Regulamentul delegat (UE) 2015/98 al Comisiei din 18 noiembrie 2014 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest (JO L 16, 23.1.2015, p. 23).